มันนี่ทูเดย์
กรุงไทยลดดอกเงินกู้
14 พ.ค. 2556

กรุงไทยลดดอกเงินกู้ 
นายชัยณรงค์ เอื้อสิทธิชัย ผู้ช่วยกรรมการผู้จัดการใหญ่ สายงานธุรกิจรายย่อยและเครือข่าย ธนาคารกรุงไทย เปิดเผยว่า ธนาคารได้ปรับลดอัตราดอกเบี้ยเงินกู้สินเชื่ออเนกประสงค์ให้ผู้รับบำนาญ สำหรับผู้กู้รายใหม่ที่ทำสัญญาภายในวันที่ 28 มิ.ย.นี้ โดยลดอัตราดอกเบี้ยลง 1% เป็นระยะเวลา 3 เดือน จากเดิมคิดอัตราดอกเบี้ย MLR 0.375 ต่อปี หรือปัจจุบันเท่ากับ 6.625% ต่อปี ระยะเวลาให้กู้นานถึง 30 ปี อนุมัติภายใน 24 ชั่วโมง และให้วงเงินกู้สูงสุด 100%
ทั้งนี้ สินเชื่ออเนกประสงค์สำหรับผู้รับบำนาญ โดยนำสิทธิในบำเหน็จตกทอดเป็นหลักทรัพย์ประกันการกู้เงิน เพื่อขยายโอกาสให้ผู้มีสิทธิรับบำเหน็จตกทอดได้เข้าถึงแหล่งเงินทุน ในการประกอบอาชีพ ขยายกิจการ ตลอดจนเพื่อดำรงชีพ ซึ่งช่วยลดการพึ่งพาเงินทุนนอกระบบ โดยธนาคารได้อนุมัติสินเชื่อไปแล้วกว่า 7 แสนราย วงเงินรวมกว่า 2.2 หมื่นล้านบาท
คนแห่กู้เงินซื้อบ้านในงานมันนี่เอ็กซ์โป
นายสันติ วิริยะรังสฤษฎ์ ประธานบรรณาธิการ การเงินธนาคาร เปิดเผยว่า งานมหกรรมการเงิน ครั้งที่ 13 ซึ่งจัดขึ้นระหว่างวันที่ 9-12 พ.ค. 2556 ณ อิมแพ็ค เมืองทองธานี มีประชาชนเข้าชมงาน 9 แสนคน และมียอดธุรกรรม 90,032 ล้านบาท 
สำหรับสินเชื่อบ้านมีผู้เข้าชมงานสมัครใช้บริการมากที่สุดเป็นอันดับหนึ่ง คิดเป็นมูลค่า 62,716 ล้านบาท หรือ 70% ของปริมาณธุรกรรมรวม อันดับสอง สินเชื่อเอสเอ็มอี มูลค่า 17,713 ล้านบาท อันดับสาม คือ เงินฝาก 4,178 ล้านบาท อันดับสี่ คือ การซื้อประกันชีวิตและประกันภัยรวมถึงการซื้อประกันผ่านธนาคาร คิดเป็นทุนประกันรวม 1,293 ล้านบาท อันดับห้า คือ สินเชื่อส่วนบุคคล รวมวงเงิน 940 ล้านบาท สินเชื่อบัตรเครดิต มีผู้สมัครขอมีบัตรกว่า 26,940 ราย รวมวงเงินสินเชื่อ 564 ล้านบาท สินเชื่อเช่าซื้อรถยนต์/มอเตอร์ไซค์ มีผู้สมัครใช้บริการ 1,396 ราย รวมวงเงิน 666 ล้านบาท
นอกจากนี้ มียอดเปิดบัญชีเพื่อการซื้อขายหุ้น ซื้อขายอนุพันธ์ ซื้อขายโกลด์ ฟิวเจอร์ส และบัญชีซื้อขายทอง 10,835 ราย รวมทั้งมีการซื้อทองคำแท่งและทองรูปพรรณ 42 ล้านบาท และซื้อกองทุนรวม 472 ล้านบาท
ทริสจัดเรทติ้งหุ้นกู้อยุธยา แคปปิตอล ออโต้ ลีส 
ทริสเรทติ้งจัดอันดับเครดิตให้แก่หุ้นกู้ไม่มีประกันชุดใหม่ ในวงเงินไม่เกิน 8,000 ล้านบาทของ บริษัท อยุธยา แคปปิตอล ออโต้ ลีส (AYCAL) ที่ระดับ “A+” ในขณะเดียวกันยังคงอันดับเครดิตองค์กรและหุ้นกู้ไม่มีประกันชุดปัจจุบันของบริษัทที่ระดับ “A+” เช่นกัน ด้วยแนวโน้ม “Stable” หรือ “คงที่”